section_heading: Školovanje
paragraph_text: U okviru Hrvatskog saveza Salaj od početka 1983. uređuje dvojezični tromječnik (a kasnije povremenik) Hrvatski glasnik u Švedskoj. Salaj koordinira i brojne djelatnosti Saveza među kojima su najznačajniji bili godišnja Kulturna smotra koja je okupljala 1500-2000 posjetitelja i 150-200 izvoditelja, organizacijski i prosvjetni tečajevi i logorovanja za mladež i žene, nogometni turniri, izbor „počasnih Horvata“ među poznatim i za Hrvate zaslužnim Šveđanima (ministrima, političarima, umjetnicima itd). Hrvatski je u Švedskoj prihvaćen kao „domaći“ jezik useljenika koji se podučava u školama a državna školska uprava je u službenoj nakladi izdala švedsko-hrvatski rječnik. Uvažavanje Hrvatskog saveza kao predstavnika nacionalne skupine pokazalo se tijekom 1980-ih godina kada su predstavnici Saveza bili primani od niza ministara u važnim resorima (vanjski poslovi, pravosuđe, školstvo, useljeništvo itd.).